তথ্যবিবরণী                                                                                                 নম্বর : ৪০৪৮

**সংসদ সদস্যগণ যদি নিজ এলাকায় চিকিৎসা নেন**

**সাধারণ মানুষ স্বাস্থ্য সেবায় আস্থা ফিরে পাবে**

 **-- স্বাস্থ্যমন্ত্রী**

ঢাকা, ২০ চৈত্র (৩ এপ্রিল):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, প্রধানমন্ত্রী চোখ দেখাতে যান আমাদের দেশের জাতীয় চক্ষু ও বিজ্ঞান ইনস্টিটিউটে। কিন্তু সংসদ সদস্যরা যদি একটা বোন কাটতে সিঙ্গাপুর চলে যান তাহলে তো দেশের মানুষের চিকিৎসা সেবায় আস্থা আসবে না। সংসদ সদস্যরা যদি নিজ এলাকার হাসপাতালে চিকিৎসা নেন তাহলে সাধারণ মানুষ দেশের স্বাস্থ্য সেবায় আস্থা ফিরে পাবে। এতে কোনো সন্দেহ নেই৷

আজ ঢাকায় জাতীয় সংসদের এলডি হলে বাংলাদেশ স্মার্ট ইউনিভার্সেল হেলথ্ কাভারেজ নেটওয়ার্ক কর্তৃক আয়োজিত বাংলাদেশের এসডিজি এবং ইউএইচসি অর্জনে স্বাস্থ্য ব্যবস্থার উন্নতি শীর্ষক কর্মশালায় প্রধান অতিথির বক্তব্যে মন্ত্রী এসব কথা বলেন৷

ডা. সামন্ত লাল সেন আরো বলেন, মহামতি ভুটানের রাজা এবং নেপালের এম্বাসেডর বাংলাদেশের চিকিৎসা ব্যবস্থাকে ভুটান, নেপাল এবং মালদ্বীপেও বাড়িয়ে দিতে অনুরোধ করেছেন।

এসডিজি এবং ইউএইচসি লক্ষ্যমাত্রা অর্জন প্রসঙ্গে তিনি বলেন, যুগপৎভাবে কাজ করলে যেকোনো লক্ষ্যমাত্রায় পৌঁছানো সম্ভব। সবাইকে একসাথে কাজ করে এসডিজি এবং ইউএইচসি অর্জনসহ দেশের স্বাস্থ্য ব্যবস্থাকে কাঙ্ক্ষিত লক্ষ্যমাত্রায় পৌঁছে নিয়ে যাওয়ার আহ্বান জানান তিনি।

সাবেক স্বাস্থ্যমন্ত্রী আ.ফ.ম রুহুল হক এমপির সভাপতিত্বে কর্মশালায় বিশেষ অতিথি হিসেবে উপস্থিত ছিলেন স্বাস্থ্য প্রতিমন্ত্রী ডা. রোকেয়া সুলতানা। কর্মশালায় সংসদ সদস্য, ডাক্তার, গবেষক, সাংবাদিকসহ দেশ-বিদেশের বিভিন্ন সংস্থার প্রতিনিধিবৃন্দ অংশগ্রহণ করেন।

                                                     #

পবন/শফি/রফিকুল/সেলিম/২০২৪/২১২০ ঘণ্টা

তথ্যবিবরণী                                                                                                 নম্বর : ৪০৪৭

**পররাষ্ট্রমন্ত্রীর সাথে পর্তুগাল ও বাহরাইনের রাষ্ট্রদূতদ্বয়**

**এবং নিউজিল্যান্ডের হাইকমিশনারের সাক্ষাৎ**

ঢাকা, ২০ চৈত্র (৩ এপ্রিল):

পররাষ্ট্রমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদের সাথে আজ রাজধানীর সেগুনবাগিচায় পররাষ্ট্র মন্ত্রণালয়ে তাঁর অফিস কক্ষে ভারতে নিযুক্ত বাংলাদেশের দায়িত্বপ্রাপ্ত পর্তুগাল ও বাহরাইনের রাষ্ট্রদূতদ্বয় এবং নিউজিল্যান্ডের হাইকমিশনার সাক্ষাৎ করেন।

পর্তুগালের জোয়াও ম্যানুয়েল মেন্ডেস রিবেরিও দ্য আলমেইদা (Joao Manuel Mendes Ribeiro de Almeida), বাহরাইনের আব্দুল রহমান মোহামেদ আহমেদ আল কৌদ (Abdulrahman Mohamed Ahmed Al Qaoud) এবং নিউজিল্যান্ডের ডেভিড পাইনের (David Pine) সাথে পৃথক তিন বৈঠকে দ্বিপাক্ষিক সম্পর্কোন্নয়নের নানা দিক নিয়ে আলোচনা হয়েছে, জানান পররাষ্ট্রমন্ত্রী।

ড. হাছান বলেন, পর্তুগালে প্রায় ২০ হাজার বাংলাদেশির মধ্যে অর্ধেকই সেখানে নাগরিকত্ব পেয়েছেন। পর্তুগাল ও বাহরাইনে দক্ষ জনশক্তি রপ্তানি বৃদ্ধি এবং রোহিঙ্গাদের মিয়ানমারে প্রত্যাবাসনে নিউজিল্যান্ডসহ সবার সহযোগিতা নিয়ে আমরা আলোচনা করেছি। মিয়ানমারের ‘ডিলে ট্যাকটিক’ নিয়েও কথা হয়েছে। ভিসা সহজ করতে পর্তুগাল ঢাকায় একটি কনসাল জেনারেলের অফিস খোলার পরিকল্পনা করছে। নিউজিল্যান্ডের সাথে উচ্চ পর্যায়ের পারস্পরিক সফরের বিষয়েও কথা হয়েছে।

#

আকরাম/শফি/রফিকুল/সেলিম/২০২৪/১৯৪০ ঘণ্টা

তথ্যবিবরণী                                                                                                 নম্বর : ৪০৪৬

**ব্রাজিলের পররাষ্ট্রমন্ত্রীর সফরে ১ চুক্তি, ৩ সমঝোতা স্মারক স্বাক্ষরের সম্ভাবনা**

ঢাকা, ২০ চৈত্র (৩ এপ্রিল):

পররাষ্ট্রমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ আজ রাজধানীর সেগুনবাগিচায় পররাষ্ট্র মন্ত্রণালয়ে মতবিনিময়কালে সাংবাদিকদের প্রশ্নের জবাবে আসন্ন ৭ ও ৮ এপ্রিল ব্রাজিলের পররাষ্ট্রমন্ত্রী মাউরো ভিয়েইরা’র (Mauro Vieira) ঢাকা সফরে কারিগরি সহায়তা নিয়ে একটি চুক্তি এবং ক্রীড়া, কৃষি ও প্রতিরক্ষা বিষয়ক তিনটি সমঝোতা স্মারক স্বাক্ষরের সম্ভাবনার কথা জানান পররাষ্ট্রমন্ত্রী।

ব্রাজিলের পররাষ্ট্রমন্ত্রীর সফরটি অত্যন্ত তাৎপর্যপূর্ণ বর্ণনা করে ড. হাছান বলেন, সফরে ২৪ জনের একটি বড় বিজনেস ডেলিগেশন আসছে। আমাদের এফবিসিসিআই তাদের সাথে বৈঠক করবে। ব্রাজিল থেকে আমরা ভোজ্যতেল ও অন্যান্য পণ্য আমদানি করি। দক্ষিণ আমেরিকায় আমাদের রপ্তানি অনেকটাই ‘আনেক্সপ্লোরড’ রয়ে গেছে। ব্রাজিল বড় দেশ, তাদের ক্রয়ক্ষমতাও বেশি ফলে তাদের সাথে বাণিজ্য সম্পর্ক বৃদ্ধির ব্যাপক সুযোগ রয়েছে।

সফরে প্রধানমন্ত্রী শেখ হাসিনার সাথে সাক্ষাৎ এবং পররাষ্ট্রমন্ত্রীর সাথে দ্বিপাক্ষিক বৈঠক করবেন ব্রাজিলের পররাষ্ট্রমন্ত্রী।

#

আকরাম/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০৪৫

**নির্বাচন বর্জন করে বিএনপি নেতারাই দিশেহারা**

 **-- পররাষ্ট্রমন্ত্রী**

ঢাকা, ২০ চৈত্র (৩ এপ্রিল):

পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, নির্বাচন বর্জন করে বিএনপি নেতারাই দিশাহারা হয়ে উদ্ভট আবোল-তাবোল কথা বলা শুরু করেছে। তিনি বলেন, ভোটে না আসার যে কি যন্ত্রণা সেটি বিএনপি নেতারা সবাই বুঝতে পারছে।

আজ রাজধানীর সেগুনবাগিচায় পররাষ্ট্র মন্ত্রণালয়ে মতবিনিময়কালে সাংবাদিকরা বিএনপি নেতা ড. মঈন খানের মন্তব্য ‘বিএনপি নির্বাচনে না আসায় আওয়ামী লীগ দিশেহারা’ -এ নিয়ে প্রশ্ন করলে মন্ত্রী এ কথা বলেন।

এবার উপজেলা নির্বাচন দলীয় প্রতীকবিহীন করার সিদ্ধান্ত নিয়ে প্রশ্নে ড. হাছান বলেন, এবারে নির্বাচন দলীয় প্রতীকবিহীন ও উন্মুক্ত প্রার্থিতায় হবে। এটি নতুন নয়। দলীয় প্রতীকবিহীন উপজেলা নির্বাচন এবারেই প্রথম নয়। আগে উপজেলা নির্বাচনগুলো দলীয় প্রতীকবিহীনই হত, শুধু গতবারই দলীয় প্রতীকে হয়েছে এবং নির্বাচনে অবশ্যই অযাচিত হস্তক্ষেপ সমীচীন নয়, মানুষ তাদের পছন্দ মতো ভোট দেবে, আমরা কাউকে দলীয় মনোনয়ন দিচ্ছি না।

সাংবাদিকরা এ সময় শ্রম আইন লঙ্ঘনের দায়ে দণ্ডিত নোবেল পুরস্কারপ্রাপ্ত ড. মুহাম্মদ ইউনূসের ‘দেশে আইনের শাসন নেই’ মন্তব্য নিয়ে প্রশ্ন করলে পররাষ্ট্রমন্ত্রী বলেন, দেশে আইনের শাসন আছে বলেই তিনি দণ্ডপ্রাপ্ত হয়েও আদালতের দেওয়া জামিনে মুক্ত আছেন।

#

আকরাম/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০৪৪

**দুর্যোগ মোকাবিলায় একটি সমন্বিত কাঠামো গড়ে তুলতে কাজ করছে সরকার**

 **-- ত্রাণ প্রতিমন্ত্রী**

ঢাকা, ২০ চৈত্র (৩ এপ্রিল):

দুর্যোগ ব্যবস্থাপনা ও ত্রাণ প্রতিমন্ত্রী মহিববুর রহমান বলেছেন, বাংলাদেশে দুর্যোগ মোকাবিলায় একটি সমন্বিত কাঠামো গড়ে তুলতে সরকার কাজ করে যাচ্ছে। দেশে দুর্যোগের ঝুঁকিতে থাকা জনগোষ্ঠীকে নিরবচ্ছিন্নভাবে সুরক্ষা বলয়ের আওতায় আনতে দুর্যোগ পূর্বাভাস প্রস্তুতি ও মোকাবিলায় সকলকে অন্তর্ভুক্তিমূলক ব্যবস্থায় যুক্ত করতে কার্যক্রম গ্রহণ করা হচ্ছে।

আজ রাজধানীর হোটেল সোনারগাঁওয়ে দুর্যোগ ব্যবস্থাপনা অধিদপ্তর ও কয়েকটি উন্নয়ন সহযোগী সংস্থার সহযোগিতায় ‘শক রেসপনসিভ সোশ্যাল প্রোটেকশন ইন অ্যান্টিসিপেটরি অ্যাকশন’ শীর্ষক জাতীয় পরামর্শমূলক কর্মশালায় প্রতিমন্ত্রী একথা বলেন। কর্মশালায় সভাপতিত্ব করেন দুর্যোগ ব্যবস্থাপনা অধিদপ্তরের মহাপরিচালক মিজানুর রহমান।

আলোচনায় বাংলাদেশের সামাজিক সুরক্ষা কর্মসূচির কর্মপরিকল্পনা উপস্থাপন করা হয়। সামাজিক সুরক্ষা কাঠামোর মধ্যে আগাম প্রস্তুতি কার্যক্রমের মাধ্যমে জলবায়ু এবং আবহাওয়া-সংক্রান্ত বিপর্যয়ের আগে ঝুঁকিপূর্ণ জনগোষ্ঠী, কৃষক এবং সামুদ্রিক মৎস্যজীবীদের সাথে কাজ করা, অংশীদারিত্বকে শক্তিশালী করা এবং কার্যক্রমগুলো সমন্বিত করার বিষয়ে আলোচনা করা হয়।

জাতীয় পরামর্শমূলক কর্মশালাটিতে সামাজিক সুরক্ষা এবং দুর্যোগ ঝুঁকি ব্যবস্থাপনার বিশেষজ্ঞ, নীতিনির্ধারক এবং অনুশীলনকারীদের নিয়ে উচ্চ-পর্যায়ের প্যানেল আলোচনার আয়োজন করা হয়। প্যানেল আলোচনার মাধ্যমে বাংলাদেশে শক রেসপনসিভ সোশ্যাল প্রোটেকশন অগ্রগতির মূল এবং উদীয়মান বিষয়গুলো গভীরভাবে বিশ্লেষণের পাশাপাশি কৌশলগত সুপারিশ গ্রহণের সুযোগ সৃষ্টির বিষয়ে আলোচনা হয়।

অনুষ্ঠানে অন্যান্যের মধ্যে উপস্থিত ছিলেন দুর্যোগ ব্যবস্থাপনা ও ত্রাণ মন্ত্রণায়ের সচিব মোঃ কামরুল হাসান; বাংলাদেশে এফএও প্রতিনিধি ড. জাওসিন শি; বাংলাদেশ রেড ক্রিসেন্ট সোসাইটির উপ-মহাসচিব সুলতান আহমেদ; ইসিএইচও এর (দিজি ইকো) আন্না অরলান্ডিনি; অ্যাকশন এগেইনস্ট হাঙ্গার এর ডেপুটি কান্ট্রি ডিরেক্টর তপন কুমার চক্রবর্তী এবং জার্মান রেড ক্রস এর সিনিয়র রিপ্রেসেন্টেটিভ গৌরভ রে।

উল্লেখ্য এই জাতীয় পরামর্শক কর্মশালার প্রাথমিক উদ্দেশ্য উন্নয়ন সহযোগী সংস্থাগুলোর প্রস্তাবনা এবং পরামর্শগুলো যাচাই করা। এই সংস্থাগুলো বাংলাদেশে অ্যান্টিসিপেটরি অ্যাকশন উইথ সোশ্যাল প্রোটেকশন প্রোগ্রামের পরিকল্পনা প্রণয়নে সহায়তা করছে।

                                                     #

জাহিদ/শফি/রফিকুল/সেলিম/২০২৪/১৯২০ ঘণ্টা

তথ্যবিবরণী                                                                                                 নম্বর : ৪০৪৩

**পলিথিন নয় মানুষের হাতে থাকবে সোনালী ব্যাগ**

 **-- বস্ত্র ও পাট মন্ত্রী**

ঢাকা, ২০ চৈত্র (৩ এপ্রিল):

বস্ত্র ও পাট মন্ত্রী এবং বাংলাদেশ আওয়ামী লীগের সভাপতিমণ্ডলীর সদস্য জাহাঙ্গীর কবির নানক বলেছেন, সোনালী ব্যাগের জন্য প্লাস্টিক ব্যবসায়ীরা বড় বাধা হলেও আমরা জয়ী হবো। পলিথিন নয় মানুষের হাতে থাকবে পাট থেকে তৈরি সোনালী ব্যাগ। এজন্য দাম সাধারণ মানুষের ক্রয় ক্ষমতার মধ্যে রাখার চেষ্টা হচ্ছে। জুলাইয়ে ১০০ কোটি টাকা অর্থ ছাড় হলে সোনালী ব্যাগ বাণিজ্যিক ভাবে উৎপাদন শুরু হবে। এজন্য বেসরকারি খাতকেও এগিয়ে আসতে হবে।

মন্ত্রী আজ ডেমরায় লতিফ বাওয়ানী জুট মিলস প্রাঙ্গণে বিশিষ্ট বিজ্ঞানী ড. মোবারক আহমদ খান উদ্ভাবিত সোনালী ব্যাগ উৎপাদন কারখানা পরিদর্শন শেষে সাংবাদিকদের সাথে আলাপকালে এসব কথা বলেন। এসময় বিজ্ঞানী ড. মোবারক আহমদ খান ছাড়াও বস্ত্র ও পাট মন্ত্রণালয়ের সচিব মোঃ আব্দুর রউফ, বিজেএমসি’র চেয়ারম্যান ফারুক আহম্মদ এবং সংশ্লিষ্ট কর্মকর্তাবৃন্দ উপস্থিত ছিলেন।

মন্ত্রী বলেন, ‘বাংলাদেশে প্লাস্টিক বা পলিথিনের অতি ব্যবহারের কারণে আমাদের ভবিষ্যৎ প্রজন্ম একটি বিপদসংকুল পরিবেশে পতিত হবে। প্রধানমন্ত্রী শেখ হাসিনা বিশিষ্ট বিজ্ঞানী ড. মোবারক আহমদ খানকে সার্বিকভাবে সহযোগিতার নির্দেশ দিয়েছেন। প্লাস্টিক বা পলিথিনের বিকল্প হিসেবে আমরা পাট থেকে প্রস্তুত করা এই সোনালী ব্যাগ ব্যবহার করব। ড. মোবারক আহমদ খানের এই সোনালী ব্যাগ প্রকল্প কোন পর্যায়ে আছে আমরা তা স্বচক্ষে আজকে দেখতে এসেছি। আমি মনে করি বাঙালি জাতি অনেক সৃষ্টিশীল। আমরা এই জায়গায় অনেক এগিয়ে যাব।’

ড. মোবারক একজন কেমিস্ট হয়েও নিজেই কাস্টমাইজ করে মেশিনারিজ তৈরি করায় মন্ত্রী তার ভূয়সী প্রশংসা করেন। মন্ত্রী বলেন, ‘প্রধানমন্ত্রী শেখ হাসিনা তাকে প্রয়োজনীয় পূজিসহ একটি প্রকল্প দিয়েছেন। প্রায় ১০০ কোটি টাকার। এ ব্যাপারে যতরকম সহযোগিতা দরকার আমরা করব। আমরা সামনে পলিথিন ব্যবহারের বিরুদ্ধে যে অভিযান পরিচালনা করব তার আগে জনসাধারণের হাতে বিকল্প তুলে দিতে হবে। এ লক্ষ্যকে সামনে রেখেই আমরা চেষ্টা করে যাচ্ছি পলিথিনের বিকল্প সোনালী ব্যাগকে উৎপাদনে এনে ব্যাপকভাবে মানুষের হাতে তুলে দিতে।’

ঈদের পরে কোনো পাট কল চালু হচ্ছে কি না সাংবাদিকদের এক প্রশ্নের জবাবে মন্ত্রী বলেন, ঠিক ঈদের পরেই চালু হবে এমনটা নয় তবে মিলগুলো তৈরি হচ্ছে। অদূর ভবিষ্যতে চালু হবে আশা করি।

#

মাহমুদুল/শফি/রফিকুল/সেলিম/২০২৪/১৮৪০ ঘণ্টা

তথ্যবিবরণী                                                                                                 নম্বর : ৪০৪২

**ময়মনসিংহে সর্বজনীন পেনশন স্কিম বাস্তবায়নে অবহিতকরণ সভা অনুষ্ঠিত**

ময়মনসিংহ, ২০ চৈত্র (৩ এপ্রিল):

ময়মনসিংহে সর্বজনীন পেনশন স্কিম বাস্তবায়নে জেলা পর্যায়ে অবহিতকরণ সভা অনুষ্ঠিত হয়েছে। আজ ময়মনসিংহ জেলা প্রশাসনের আয়োজনে জেলা প্রশাসকের সম্মেলন কক্ষে এ সভা অনুষ্ঠিত হয়। সভায় প্রধান অতিথি হিসেবে উপস্থিত ছিলেন ময়মনসিংহ জেলা প্রশাসক দিদারে আলম মোহাম্মদ মাকসুদ চৌধুরী।

একটি কল্যাণমূলক রাষ্ট্র প্রতিষ্ঠার লক্ষ্যে ক্রমবর্ধমান বয়স্ক জনগোষ্ঠীকে টেকসই ও সুসংগঠিত সামাজিক নিরাপত্তা প্রদানে জাতীয় সংসদ পেনশন ব্যবস্থাপনা আইন ২০২৩ প্রণয়ন করেছে। প্রণীত আইনের বিধান অনুযায়ী গঠিত হয়েছে ‘জাতীয় পেনশন কর্তৃপক্ষ’।

সভায় জানানো হয় ১৮ বৎসর বা তদূর্ধ্ব থেকে পঞ্চাশ বছর বয়সী সকল বাংলাদেশি তবে বিশেষ বিবেচনায় ৫০ বছর ঊর্ধ্ব বয়সের নাগরিকগণ স্কিমে অংশগ্রহণের তারিখ হতে নিরবচ্ছিন্ন ১০ বছর চাঁদা প্রদান শেষে আজীবন পেনশন প্রাপ্য হবেন। প্রবাসী বাংলাদেশি নাগরিকগণ যাদের জাতীয় পরিচয় পত্র নেই তারা পাসপোর্টের ভিত্তিতে রেজিস্ট্রেশনের পর ডেবিট কার্ড ও ক্রেডিট কার্ডের মাধ্যমে বৈদেশিক মুদ্রায় চাঁদা প্রদান করে পেনশন স্কিমে যুক্ত হতে পারবেন। প্রাপ্তির ক্ষেত্রে চাঁদাদাতাকে কোনো অফিসে আবেদন করতে হবে না। নিরবচ্ছিন্ন ১০ বছর চাঁদা প্রদান করলে ৬০ বছর পূর্তিতে স্বয়ংক্রিয়ভাবে ইএফটি এর মাধ্যমে তার ব্যাংক একাউন্টে মাসিক পেনশন টাকা জমা হবে। এছাড়াও নিজের এবং পরিবারের সদস্যদের চিকিৎসা, গৃহনির্মাণ, গৃহ মেরামত এবং সন্তানের বিবাহের ব্যয় নির্বাহী জন্য তা ইচ্ছা করলে পেনশন ফান্ডে শুধু তার জমাকৃত অর্থের ৫০% ঋণ হিসেবে উত্তোলন করতে পারবেন, কর্তৃপক্ষ কর্তৃক ধার্যকৃত ফিসহ সর্বোচ্চ ২৪ কিস্তিতে তা পরিশোধ করতে হবে এবং সমুদয় অর্থ চাঁদাদাতার হিসেবে জমা হবে। সকল স্কিমের জন্য চাঁদার কিস্তি চাঁদা প্রদানকারীর পছন্দ মাফিক মাসিক, ত্রৈমাসিক, বার্ষিক ভিত্তিতে পরিশোধ করার সুযোগ থাকবে। চাঁদাদাতাগণ ইচ্ছা করলে অগ্রিম হিসেবে চাঁদার টাকা পেনশন ফান্ডে জমা করতে পারবেন। চাঁদাদাতা পেনশনে থাকাকালীন তার বয়স ৭৫ বয়স পূর্ণ হওয়ার পূর্বে মৃত্যুবরণ করলে পেনশনের নমিনি বা নমিনিগণ বা বৈধ উত্তরাধিকারী অবশিষ্ট সময়ের জন্য উক্ত পেনশন প্রাপ্ত হবেন।

সভায় আরো জানানো হয় সার্বজনীন পেনশন স্কিমকে ৪টি পেনশন স্কিমে ভাগ করা হয়েছে। প্রগতি স্কিম (সরকারি প্রতিষ্ঠানের কর্মচারীগণের জন্য) ২০০০ টাকা এবং সর্বোচ্চ ৫০০০ টাকা মাসিক চাঁদা ও সর্বনিম্ন ১০ বছর থেকে সর্বোচ্চ ৪২ বছর চাঁদা প্রদানের মাধ্যমে এ স্কিমে অংশগ্রহণ করতে পারবেন। সুরক্ষা স্কিমে (সহকর্মে নিয়োজিত নাগরিকগণের জন্য) এ স্কিমে সর্বনিম্ন ১০০০ টাকা এবং সর্বোচ্চ ৫০০০ টাকা ও সর্বনিম্ন ১০ বছর থেকে ৪২ বছর চাঁদা প্রদানের মাধ্যমে এ স্কিমে অংশগ্রহণ করতে পারবেন। সমতা স্কিম (সহকর্মে নিয়োজিত স্বল্প এর নাগরিকগণের জন্য অংশ প্রদায়ক পেনশন) দারিদ্র্য সীমার নিম্নে বসবাসকারী স্বল্প আয়ের ব্যক্তিগণ এ স্কিমের অন্তর্ভুক্ত হবেন। এ স্কিমে চাঁদাদাতা ৫০০ এবং সরকারি অংশ ৫০০ টাকা প্রদান করা হবে। প্রবাস স্কিম (প্রবাসী বাংলাদেশি নাগরিকদের জন্য) এ স্কিমে সর্বনিম্ন ৫০০০ টাকা এবং সর্বোচ্চ ১০ হাজার টাকা সর্বনিম্ন ১০ থেকে ৪২ বছর পর্যন্ত প্রদান মাধ্যমে এ স্কিমে অংশগ্রহণ করতে পারবেন। চাঁদাদাতাগণ চাঁদা প্রদানের ক্ষেত্রে আয়কর গণনায় কর রেয়াত সুবিধা পাবেন এবং মাসিক পেনশন বাবদ প্রাপ্ত অর্থ আয়কর মুক্ত থাকবে। এছাড়াও যে কোনো সময় চাঁদার হার ও স্কিম পরিবর্তনের সুযোগ রয়েছে।

সভাপতির বক্তব্যে ময়মনসিংহ জেলা প্রশাসক দিদার আলম মোহাম্মদ মাকসুদ চৌধুরী বলেন, কর্মজীবন শেষে নিশ্চিত জীবন যাপনের জন্য প্রয়োজন সঞ্চয়। সুরক্ষিত সঞ্চয় পরিকল্পনায় আরেক নাম সর্বজনীন পেনশন।

কর্মজীবনের উপার্জিত টাকার কিছু অংশ পেনশন স্কিমে বিনিয়োগ করে একজন নাগরিক নিশ্চিত করতে পারবেন বৃদ্ধ বয়সে আর্থিক নিরাপত্তা।

 #

রেজভী/শফি/রফিকুল/সেলিম/২০২৪/১৭৪০ ঘণ্টা

তথ্যবিবরণী                                                                                                 নম্বর : ৪০৪১

**কোভিড-১৯ সংক্রান্ত সর্বশেষ প্রতিবেদন**

ঢাকা, ২০ চৈত্র (৩ এপ্রিল):

           স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ২০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ৪৯ শতাংশ। এ সময় ৩৬৪ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৬ হাজার ৯৪৩ জন।

                                                     #

দাউদ/শফি/রফিকুল/সেলিম/২০২৪/১৭২০ ঘণ্টা

তথ্যবিবরণী                                                                                                 নম্বর : ৪০৪০

**ট্রেনে ঈদযাত্রা নির্বিঘ্ন করার সবধরনের পদক্ষেপ নেওয়া হয়েছে**

 **-- রেলপথ মন্ত্রী**

ঢাকা, ২০ চৈত্র (৩ এপ্রিল):

রেলপথ মন্ত্রী মোঃ জিল্লুল হাকিম বলেছেন, আসন্ন ঈদুলফিতরে ঘরমুখো মানুষের ট্রেনে ঈদযাত্রা নির্বিঘ্নে করার সবধরনের পদক্ষেপ নেওয়া হয়েছে।

আজ রাজধানীর ঢাকা রেলওয়ে স্টেশন সরেজমিনে পরিদর্শন শেষে সাংবাদিকদের সাথে মতবিনিময়কালে মন্ত্রী এ কথা বলেন।

মন্ত্রী বলেন, আসন্ন পবিত্র ঈদুলফিতরে যাত্রীরা ট্রেনে করে নিরাপদে বাড়ি যেতে পারবে। এবার ঈদে সকল টিকেট অনলাইনের মাধ্যমে বিক্রি করা হয়েছে। যারা অনলাইনে টিকেট নিতে পারেননি তাদের জন্য স্টেন্ডিং টিকেটের ব্যবস্থা করা হয়েছে।

জিল্লুল হাকিম বলেন, বিনা টিকিটে কেউ রেল ভ্রমণ করতে পারবে না। টিকিট তদারকি করতে কঠোর নির্দেশ দেওয়া হয়েছে। যাত্রীদের নিরাপত্তা নিশ্চিত করতে রেলের আইনশৃঙ্খলারক্ষাকারী বাহিনীকে সতর্ক ও তৎপর থাকতে বলা হয়েছে। বিভিন্ন গন্তব্যে যাতে সময় মতো ট্রেন চলাচল করে সেজন্যও আগে থেকেই নানা উদ্যোগ নেওয়া হয়েছে। ফিরতি যাত্রাও যাতে নিরাপদ ও আরামদায়ক হয় সে পরিকল্পনা নেওয়া হয়েছে। ট্রেনের নিরাপত্তা নিশ্চিত করতে ঢাকা রেলওয়ে স্টেশনসহ প্রায় প্রতিটি পয়েন্টেই নিরাপত্তা নিশ্চিতের ব্যবস্থা গ্রহণ করা হয়েছে।

সাংবাদিকদের প্রশ্নের জবাবে মন্ত্রী বলেন, রেলের যাত্রী পরিবহন সক্ষমতা বৃদ্ধির উদ্যোগ নেওয়া হয়েছে। আগামী এক বছরের মধ্যে পরিস্থিতির অনেক উন্নতি হবে। ট্রেনের সংখ্যা বৃদ্ধি করার জন্য ২০০ বগি কেনার অনুমোদন পাওয়া গেছে, অল্প সময়ের মধ্যেই এগুলো কেনার ব্যবস্থা গ্রহণ করা হবে।

অন্য প্রশ্নের জবাবে মন্ত্রী বলেন, রেলের দুর্নীতি কমানোর জন্য পদক্ষেপ গ্রহণ করা হয়েছে, আশা করি সামনে দুর্নীতি অনেকাংশে কমে যাবে। কমলাপুর স্টেশনে মাল্টিপল হাব নির্মাণ করা হবে, এর কার্যক্রম শুরু হলে বিভিন্ন অবৈধ স্থাপনা থাকবে না।

ঢাকা রেলওয়ে স্টেশন পরিদর্শন এবং মতবিনিময়কালে রেলপথ মন্ত্রণালয়ের সচিব ড. মোঃ হুমায়ুন কবীর এবং ভারপ্রাপ্ত মহাপরিচালক সর্দার সাহাদাত আলীসহ বাংলাদেশ রেলওয়ের ঊর্ধ্বতন কর্মকর্তাগণ উপস্থিত ছিলেন।

#

সিরাজ/শফি/রফিকুল/সেলিম/২০২৪/১৬৪০ ঘণ্টা

Handout Number : 4039

**The ministry is working to ensure the maximum**

**punishment for the killers of forest officials in Cox's Bazar**

Dhaka, April 3:

Environment, Forest and Climate Change Minister Saber Hossain Chowdhury said that the necessary legal initiatives have been taken to give exemplary punishment to those involved in the killing of a Bonbit official who cut the protected forest hill in Ukhia Cox’s Bazar under the pressure of soil smugglers drum truck.  He said that a case has been registered in this incident and one of the accused has been arrested by the police. The ministry expects exemplary punishment for the brutal killers.

The Minister of Environment said this in reply to the questions of the journalists present at the end of the chief guest’s speech at the ‘Addressing the Children’s Environmental Health with a Particular Focus on Lead Poisoning in Bangladesh’ workshop organized by Environment and Social Development Organization (ESDO) at Agargaon Tourism Bhaban on Wednesday.

In response to another question related to the climate bus, the minister said that new policies are being made to select and allocate projects through the Climate Change Trust.  In the future, projects will be undertaken following the guidelines, thereby avoiding the mistakes of the BCCT in the past.

Earlier in his speech at the workshop, the Environment Minister said that the government and his ministry will take all possible steps to reduce the risk of lead poisoning and ensure a healthy future for the children of Bangladesh.  He said that the cooperation and participation of all concerned is very important.

Syed Marghub Murshed, Former Secretary and Chairperson of ESDO presided over the occasion. Dr Abdul Hamid, Director General, Department of Environment (DoE); Keya Khan, Director General, Department of Women Affairs; Anjir Liton, Director General, Bangladesh Shishu Academy; SK Rafiqul Islam, Chief Controller (Additional Secretary), Office of the Chief Controller of Imports & Exports and Maya Vandenent, Chief, Health Section, UNICEF spoke in the occasion.

The workshop saw esteemed speakers, stakeholders, and policymakers convene to initiate crucial discussions and strategies aimed at safeguarding the health and wellbeing of Bangladesh’s children. The workshop also served as a pivotal platform to raise awareness and foster collaborative efforts in combatting the alarming prevalence of lead poisoning among children in Bangladesh.

#

Dipankar/Shafi/Rafiqul/Salim/2024/16.45 Hrs.

তথ্যবিবরণী                                                                                                 নম্বর : ৪০৩৮

**কক্সবাজারে বন কর্মকর্তার হত্যাকারীদের সর্বোচ্চ শাস্তি নিশ্চিতে কাজ করছে মন্ত্রণালয়**

 **-- পরিবেশ মন্ত্রী**

ঢাকা, ২০ চৈত্র (৩ এপ্রিল):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, কক্সবাজারের উখিয়ায় সংরক্ষিত বনের পাহাড় কেটে ‘মাটি পাচারকারীদের ড্রাম্প ট্রাকের চাপায়’ বনবিট কর্মকর্তাকে হত্যার ঘটনায় জড়িতদের দৃষ্টান্তমূলক শাস্তি দানে প্রয়োজনীয় আইনানুগ উদ্যোগ গ্রহণ করা হয়েছে। তিনি বলেন, এ ঘটনায় মামলা দায়ের করা হয়েছে এবং এজাহারভুক্ত এক আসামিকে গ্রেপ্তার করেছে পুলিশ। মন্ত্রণালয়ের প্রত্যাশা নৃশংস হত্যাকারীদের দৃষ্টান্তমূলক শাস্তি হবে।

আজ ঢাকায় আগারগাঁওয়ের পর্যটন ভবনে পরিবেশ ও সামাজিক উন্নয়ন সংস্থা আয়োজিত ‘এড্রেসিং দ্য চিলড্রেনস এনভায়রনমেন্টাল হেলথ উইথ এ পার্টিকুলার ফোকাস অন লেড পয়জনিং ইন বাংলাদেশ’ শীর্ষক কর্মশালায় প্রধান অতিথির বক্তব্য শেষে উপস্থিত সাংবাদিকদের প্রশ্নের জবাবে পরিবেশমন্ত্রী এসব কথা বলেন।

জলবায়ু সংক্রান্ত অপর এক প্রশ্নের জবাবে মন্ত্রী বলেন, জলবায়ু পরিবর্তন ট্রাস্টের মাধ্যমে প্রকল্প বাছাই ও বরাদ্দ প্রদানে নতুন নীতিমালা করা হচ্ছে। ভবিষ্যতে নীতিমালা অনুসরণ করে প্রকল্প গ্রহণ করা হবে, ফলে বিসিসিটি’র অতীতের ভুলভ্রান্তি পরিহার করা সম্ভব হবে।

এরপূর্বে কর্মশালায় প্রদত্ত বক্তব্যে পরিবেশমন্ত্রী বলেন, সীসা বিষক্রিয়ার ঝুঁকি কমাতে এবং বাংলাদেশের শিশুদের স্বাস্থ্যকর ভবিষ্যৎ নিশ্চিত করতে সরকার ও তাঁর মন্ত্রণালয় সম্ভাব্য সকল পদক্ষেপ গ্রহণ করবে। তিনি বলেন, একাজে সংশ্লিষ্ট সকলের সহযোগিতা এবং অংশগ্রহণ খুবই গুরুত্বপূর্ণ।

অনুষ্ঠানে সভাপতিত্ব করেন সাবেক সচিব ও এসডোর চেয়ারপারসন সৈয়দ মার্গুব মোর্শেদ। ড. আব্দুল হামিদ, মহাপরিচালক, পরিবেশ অধিদপ্তর; কেয়া খান, মহাপরিচালক, মহিলা বিষয়ক অধিদপ্তর; আনজির লিটন, মহাপরিচালক, বাংলাদেশ শিশু একাডেমি; এস কে রফিকুল ইসলাম, প্রধান নিয়ন্ত্রক (অতিরিক্ত সচিব), আমদানি ও রপ্তানি প্রধান নিয়ন্ত্রকের কার্যালয় এবং ইউনিসেফের স্বাস্থ্য বিভাগের প্রধান মায়া ভ্যানডেনেন্ট অনুষ্ঠানে বক্তব্য রাখেন।

#

দীপংকর/শফি/রফিকুল/সেলিম/২০২৪/১৬৪০ ঘণ্টা

তথ্যবিবরণী                                                                                                 নম্বর : ৪০৩৭

**যাকাত বোর্ডকে শক্তিশালী করা সম্ভব হলে দারিদ্র্য বিমোচন ত্বরান্বিত হবে**

 **-- ধর্মমন্ত্রী**

ঢাকা, ২০ চৈত্র (৩ এপ্রিল):

ধর্মমন্ত্রী মোঃ ফরিদুল হক খান বলেছেন, যাকাত বোর্ডকে শক্তিশালী করা সম্ভব হলে দারিদ্র্য বিমোচন ত্বরান্বিত হবে। সরকার ২০৪১ সালের মধ্যে উন্নত-সমৃদ্ধ স্মার্ট বাংলাদেশ গড়ার যে লক্ষ্য নির্ধারণ করেছে সেলক্ষ্য অর্জনে যাকাত বিশেষ ভূমিকা রাখতে পারবে।

আজ ঢাকার আগারগাঁওয়ে ইসলামিক ফাউন্ডেশন সভাকক্ষে যাকাত বোর্ড আয়োজিত ‘দারিদ্র্য বিমোচনে যাকাতের ভূমিকা’ শীর্ষক সেমিনারে প্রধান অতিথির বক্তৃতায় মন্ত্রী এসব কথা বলেন।

ধর্মমন্ত্রী বলেন, যাকাত ইসলামের পাঁচটি স্তম্ভের অন্যতম একটি স্তম্ভ। সামর্থ্যবান মুসলিম নর-নারীর জন্য যাকাত আদায় করা ফরজ। এটি আর্থিক ইবাদত। ইসলামে নামাজকে যেমন গুরুত্ব দেওয়া হয়েছে, তেমনি গুরুত্ব দেওয়া হয়েছে যাকাতকে। তিনি বলেন, যাকাত ইসলামি অর্থ ব্যবস্থার মূলভিত্তি। যাকাত আদায় করা হলে মানুষের ধন-সম্পদ থেকে গরিবের হক আদায় হয়। ফলে তা হালাল ও পবিত্র হয়। আবার যাকাতের মাধ্যমে শ্রেণিবৈষম্য দূর হয়, সমাজে দারিদ্র্যের হার কমে এবং স্বচ্ছল মানুষের সংখ্যা বৃদ্ধি পায়।

পবিত্র কুরআনের উদ্ধৃতি দিয়ে মন্ত্রী বলেন, পবিত্র কুরআনে যাকাত আদায় না করার পরিণাম সম্পর্কে হুঁশিয়ার করা হয়েছে। যারা যাকাত আদায় করবে না তাদেরকে বেদনাদায়ক আজাবের সম্মুখীন হতে হবে।

মোঃ ফরিদুল হক খান বলেন, দারিদ্র্য দূরীকরণ ও আর্থসামাজিক উন্নয়নের ক্ষেত্রে যাকাত ব্যবস্থা নিঃসন্দেহে একটি গুরুত্বপূর্ণ বিধান। ইসলামে যাকাতের প্রচলন হয়েছে মূলত একটি সমতাভিত্তিক সমাজ গঠন করার জন্য। সমাজে শুধু ধনীদের হাতে সম্পদ যাতে কুক্ষিগত না থাকে এবং একটি অর্থনৈতিক বৈষম্যহীন সমাজ প্রতিষ্ঠিত হয়, সেলক্ষ্যেই মহান আল্লাহপাক যাকাত প্রদানের নির্দেশ দিয়েছেন। এটি ধনীদের কোনো দয়া বা অনুগ্রহ নয় বরং ধনীদের থেকে গরিবদের প্রাপ্য অধিকার।

ইসলমিক ফাউন্ডেশনের মহাপরিচালক ড. মহাঃ বশিরুল আলমের সভাপতিত্বে সেমিনারে বিশেষ অতিথির বক্তৃতা করেন ধর্মসচিব মু: আ: হামিদ জমাদ্দার। এতে মূল প্রবন্ধ উপস্থাপন করেন ইসলামিক ফাউন্ডেশনের মুহাদ্দিস ড. ওয়ালীয়ূর রহমান খান।

#

আবুবকর/শফি/রফিকুল/সেলিম/২০২৪/১৬৪০ ঘণ্টা

ত তথ্যবিবরণী                                                                                                 নম্বর : ৪০৩৬

**সরকার মানুষের মৌলিক চাহিদা পূরণ ও দেশকে এগিয়ে নিতে**

**মানসম্মত শিক্ষাদান কর্মসূচি বাস্তবায়ন করছে**

 **-- আবুল হাসানাত আবদুল্লাহ**

আগৈলঝাড়া (বরিশাল), ২০ চৈত্র (৩ এপ্রিল):

পার্বত্য চট্টগ্রাম চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রীপদ মর্যাদা) আবুল হাসানাত আবদুল্লাহ বলেছেন, প্রধানমন্ত্রী শেখ হাসিনার সরকার মানুষের মৌলিক চাহিদা পূরণ ও দেশকে এগিয়ে নিতে মানসম্মত শিক্ষাদান কর্মসূচি বাস্তবায়ন করছে। দেশকে সমৃদ্ধির পথে এগিয়ে নিতে সবচেয়ে বড় হাতিয়ার শিক্ষার গুণগত মান উন্নয়ন। এ লক্ষ্যকে সামনে রেখে প্রধানমন্ত্রী শেখ হাসিনার সরকার জাতীয় শিক্ষাক্রম- ২০২২ প্রণয়ন করেছে।

আবুল হাসানাত আবদুল্লাহ আজ বরিশাল জেলার আগৈলঝাড়া উপজেলার সেরালে বিভিন্ন শিক্ষা প্রতিষ্ঠানের শিক্ষক ও কর্মকর্তা-কর্মচারীদের সাথে মতবিনিময়কালে এসব কথা বলেন।

আবুল হাসানাত আবদুল্লাহ বলেন, শিক্ষা জাতির সার্বিক উন্নয়ন ও সমৃদ্ধির চাবিকাঠি। তিনি বলেন, স্বাধীনতা পরবর্তী যুদ্ধবিধ্বস্ত বাংলাদেশের শিক্ষা ব্যবস্থাপনার পুনর্গঠনে জাতির পিতা বঙ্গবন্ধু শেখ মুজিবুর রহমান বিশেষ কর্মপরিকল্পনা গ্রহণ করেন। তিনি বলেন, ১৯৭২ সালের সংবিধানের রাষ্ট্রপরিচালনার মূলনীতি অংশে শিক্ষার কথা বলা হয়েছে। তিনি আরো বলেন, বঙ্গবন্ধু ১৯৭২ সালে ড. কুদরত-ই-খুদাকে সভাপতি করে বাংলাদেশের প্রথম জাতীয় শিক্ষা কমিশন গঠন করেন। তিনি বলেন, ১৯৭৩ সালে ভঙ্গুর অর্থনীতির মধ্যেও বঙ্গবন্ধু দেশের দরিদ্র প্রান্তিক জনগোষ্ঠীর সন্তানদের জন্য শিক্ষার সমাধিকার নিশ্চিত করেন।

আবুল হাসনাত আব্দুল্লাহ বলেন, শিক্ষক ও কর্মকর্তা-কর্মচারীদের বর্তমান সরকারের বিদ্যমান সুযোগ সুবিধা কাজে লাগিয়ে মুক্তিযুদ্ধের চেতনাসমৃদ্ধ, মানসম্মত শিক্ষাদান কার্যক্রম ও আন্তরিকতার সাথে কাজ করতে হবে। এ সময় তিনি স্থানীয় শিক্ষা প্রতিষ্ঠানগুলোর সার্বিক সমস্যাবলি সমাধানে প্রয়োজনীয় সাহায্য- সহযোগিতার আশ্বাস দেন।

#

আহসান/শফি/রফিকুল/সেলিম/২০২৪/২০৪০ ঘণ্টা

থ্যবিবরণী                                                                                                 নম্বর : ৪০৩৫

**আইনমন্ত্রীর সাথে বাহরাইনের রাষ্ট্রদূতের বৈঠক**

ঢাকা, ২০ চৈত্র (৩ এপ্রিল):

আজ সচিবালয়ে আইন, বিচার ও সংসদ বিষয়ক মন্ত্রী আনিসুল হকের সাথে বাংলাদেশে নিযুক্ত বাহরাইনের রাষ্ট্রদূত আব্দুল রহমান এম আহমেদ আল গৌদের এক বৈঠক অনুষ্ঠিত হয়। এতে বাংলাদেশ ও বাহরাইনের মধ্যে অর্থনৈতিক ও বাণিজ্যিক সম্পর্ক আরো এগিয়ে নিয়ে যাওয়ার বিষয়ে গুরুত্বারোপ করা হয়।

বৈঠক শেষে আইনমন্ত্রী আনিসুল হক বৈঠকের বিষয়বস্তু সম্পর্কে সাংবাদিকদের ব্রিফ করেন।

ব্রিফিংয়ে মন্ত্রী আনিসুল হক বলেন, বর্তমানে বাহরাইনের সাথে বাংলাদেশের অত্যন্ত বন্ধুত্বপূর্ণ ও ভ্রাতৃত্বপূর্ণ সম্পর্ক বিদ্যমান। আমাদের বন্ধুত্বপূর্ণ সম্পর্ক আরো জোরদার করার বিষয়ে আজকের বৈঠকে আলোচনা হয়েছে। দ্বিপাক্ষিক সম্পর্ক আরো শক্তিশালী করতে আমরা একমত হয়েছি।

মন্ত্রী বলেন, বাহরাইনের সাথে আমাদের অর্থনৈতিক এবং বাণিজ্যিক সম্পর্ক রয়েছে। সবচেয়ে বড় সম্পর্ক হচ্ছে আমাদের দুই লাখের অধিক বাংলাদেশি বাহরাইনে চাকরি করছেন। তিনি বলেন, কোভিড-১৯ এর সময় যখন ভ্যাকসিন দেওয়ার প্রচলন ছিল, তখন বাহরাইনের বাদশাহ তাঁর দেশের নাগরিকের সঙ্গে বাঙালিদের কোনো বৈষম্য করেননি। করোনা প্রতিরোধে সবাইকে সমান সেবা দিয়েছিলেন।

বৈঠকে আইন ও বিচার বিভাগের সচিব মোঃ গোলাম সারওয়ার, লেজিসলেটিভ ও সংসদ বিষয়ক বিভাগের সচিব মোঃ হাফিজ আহমেদ চৌধুরীসহ ঊর্ধ্বতন কর্মকর্তাগণ উপস্থিত ছিলেন।

#

রেজাউল/শফি/রফিকুল/সেলিম/২০২৪/১৬২০ ঘণ্টা

তথ্যবিবরণী নম্বর : ৪০৩৪

নীলফামারীর সৈয়দপুরে চিকিৎসা সহায়তার চেক বিতরণ

রংপুর, ২০ চৈত্র (৩ এপ্রিল) :

নীলফামারীর সৈয়দপুরে গতকাল সমাজসেবা অধিদফতরের উদ্যোগে ৭ লাখ টাকার চিকিৎসা সহায়তার চেক বিতরণ করা হয়েছে। সৈয়দপুর উপজেলা নির্বাহী অফিসারের কার্যালয়ে ক্যানসার, কিডনি, লিভার সিরোসিস, স্ট্রোকে প্যারালাইজড, জন্মগত হৃদরোগ ও থ্যালাসেমিয়ায় আক্রান্ত ১৪ জন রোগীর প্রত্যেককে ৫০ হাজার টাকার চেক প্রদান করা হয়।

চেক প্রদান অনুষ্ঠানে প্রধান অতিথি হিসাবে উপস্থিত ছিলেন সৈয়দপুর উপজেলা পরিষদের ভারপ্রাপ্ত চেয়ারম্যান আজমল হোসেন।

উল্লেখ্য, সমাজসেবা অধিদফতর সামাজিক নিরাপত্তা কর্মসূচির আওতায় ২০১৩-২০১৪ অর্থবছর থেকে বিভিন্ন রোগে আক্রান্ত গরিব রোগীদের আর্থিক সহায়তা প্রদান কার্যক্রম শুরু করে। গত ১০ বছরে এ কর্মসূচির আওতায় সারাদেশে মোট ১ হাজার ৩৭ কোটি ৮২ লাখ ৫০ হাজার টাকার চিকিৎসা সহায়তা বিতরণ করা হয়েছে।

#

মামুন/কামরুজ্জামান/ফাতেমা/কলি/আলী/মানসুরা/২০২৪/১৫০০ ঘণ্টা

তথ্যবিবরণী                                                                                             নম্বর : ৪০৩২

**নিত্যপ্রয়োজনীয় পণ্য সামগ্রীর বাজার মূল্য স্থিতিশীল রাখতে**

**মনিটরিং ও মোবাইল কোর্ট পরিচালনা**

চট্টগ্রাম, ২০ চৈত্র (৩ এপ্রিল) :

গতকাল চট্টগ্রাম মহানগরের বিভিন্ন এলাকায় পবিত্র মাহে রমজানে নিত্যপ্রয়োজনীয় পণ্য সামগ্রীর বাজার মূল্য স্থিতিশীল রাখতে বাজার মনিটরিং ও মোবাইল কোর্ট পরিচালনা করেন কাট্টলী সার্কেলের সহকারী কমিশনার (ভূমি) ও এক্সিকিউটিভ ম্যাজিস্ট্রেট আরাফাত সিদ্দিকী।

বাজার মনিটরিং ও মোবাইল কোর্ট পরিচালনার সময়ে দোকানের ট্রেড লাইসেন্স নবায়ন করা না থাকায় স্থানীয় সরকার (সিটি কর্পোরেশন) আইন ২০০৯ এর সংশ্লিষ্ট ধারায় ও গাড়ির রেজিস্ট্রেশন সনদ না থাকায় সড়ক পরিবহন আইন, ২০১৮ এর সংশ্লিষ্ট ধারায় এবং বিএসটিআই এর অনুমোদন ছাড়া অবৈধভাবে ফিরনি, হালিম, ব্রেড পুডিং, হালুয়া ইত্যাদি খাদ্যপণ্য উৎপাদন ও বিক্রি করায় ভোক্তা অধিকার সংরক্ষণ আইন, ২০০৯ এর সংশ্লিষ্ট ধারায় চার মামলায় সর্বমোট ৫৭ হাজার টাকা জরিমানা আদায় করা হয়েছে।

পরিদর্শনে ভোজ্যতেল, সিলিন্ডার গ্যাস, চাল, চিনি, পেঁয়াজ, খেঁজুর, সবজি, মাছের বাজার, গরুর মাংসের বাজার, পোলট্রিসহ নিত্যপ্রয়োজনীয় পণ্যের মূল্য তালিকা ও ক্রয়-বিক্রয় রসিদ পরিবীক্ষণ করা হয়। এছাড়াও পণ্য মজুদ না করা, মূল্য তালিকা প্রর্দশন ও লাইসেন্স নবায়ন করার ব্যাপারেও দোকানিদের সতর্ক করে দেয়া হয়।

এসময় নির্বাহী ম্যাজিস্ট্রেট আরাফাত সিদ্দিকী বলেন, নিত্যপ্রয়োজনীয় দ্রব্যাদি নির্ধারিত মূল্যের বাইরে বিক্রিসহ অন্যান্য পণ্য সঠিক দামে বিক্রি হচ্ছে কিনা এবং মেয়াদ উর্ত্তীণ খাবার বিক্রি করছে কিনা তা তদারকি করা হয়েছে। বাজারে নিত্যপ্রয়োজনীয় দ্রব্যের মূল্য স্থিতিশীল রাখা এবং নিরাপদ খাদ্য নিশ্চিতকল্পে এ ধরনের অভিযান অব্যাহত থাকবে বলেও তিনি জানান।

#

আঞ্চলিক অফিস/কামরুজ্জামান/ফাতেমা/আলী/আসমা/২০২৪/১৩৪৫ ঘণ্টা

তথ্যবিবরণী নম্বর : ৪০৩৩

প

**রংপুরে নতুন বিভাগীয় কমিশনারের যোগদান**

রংপুর, ২০ চৈত্র, (৩ এপ্রিল):

 রংপুরে বিভাগীয় কমিশনার পদে যোগদান করেছেন সরকারের অতিরিক্ত সচিব মোঃ জাকির হোসেন। এর আগে তিনি দুর্নীতি দমন কমিশনের মহাপরিচালক পদে কর্মরত ছিলেন। মোঃ জাকির হোসেন বিসিএস প্রশাসন ক্যাডারের ১৭তম ব্যাচের কর্মকর্তা।

 উল্লেখ্য, জনপ্রশাসন মন্ত্রণালয় গত ১৮ই মার্চ এক প্রজ্ঞাপনে রংপুরে বিভাগীয় কমিশনার পদে মোঃ জাকির হোসেনকে বদলি করে। একই তারিখে জনপ্রশাসন মন্ত্রণালয়ের অন্য এক প্রজ্ঞাপনে রংপুরের বিভাগীয় কমিশনার মোঃ হাবিবুর রহমানকে অতিরিক্ত সচিব পদে তথ্য ও যোগাযোগ প্রযুক্তি বিভাগে বদলি করা হয়।

#

মামুন/কামরুজ্জামান/ফাতেমা/সুবর্ণা/কলি/মাসুম/২০২৪/১৪১০ ঘণ্টা

তথ্যবিবরণী                                                                                              নম্বর : ৪০৩১

**রংপুরে আঞ্চলিক কৃষি বিপণন কর্মশালা অনুষ্ঠিত**

রংপুর, ২০ চৈত্র (৩ এপ্রিল) :

গতকাল রংপুর পর্যটন মোটেলের সম্মেলন কক্ষে ‘প্রোগ্রাম অন এগ্রিকালচারাল অ্যান্ড রুরাল ট্রান্সফরমেশন ফর নিউট্রিশন ও এন্ট্রিপ্রিনিউরশিপ অ্যান্ড রেজিলিয়েন্স ইন বাংলাদেশ’ শীর্ষক প্রকল্পের আওতায় কৃষি বিপণন অধিদপ্তরের উদ্যোগে আঞ্চলিক বিপণন কর্মশালা অনুষ্ঠিত হয়েছে।

প্রকল্পের এজেন্সি প্রোগ্রাম ডিরেক্টর ড. মুহাম্মদ আব্দুল্লাহ আল-ফারুকের সভাপতিত্বে অনুষ্ঠিত কর্মশালায় প্র্রধান অতিথি হিসাবে উপস্থিত ছিলেন কৃষি বিপণন অধিদপ্তরের মহাপরিচালক মোঃ মাসুদ করিম।

প্রধান অতিথির বক্তৃতায় কৃষি বিপণন অধিদপ্তরের মহাপরিচালক বলেন, বাংলাদেশ কৃষিনির্ভর দেশ। এদেশের বেশির ভাগ মানুষ এখনও প্রত্যক্ষ ও পরোক্ষভাবে কৃষির ওপর নির্ভরশীল। তাই কৃষিখাতে টেকসই ও পুষ্টিকর খাদ্য উৎপাদনের লক্ষ্যে কৃষি মন্ত্রণালয় উল্লিখিত প্রকল্প গ্রহণ করেছে। প্রকল্পটি কৃষি ব্যবসায়ে তরুণ উদ্যোক্তা তৈরিতে অবদান রাখবে। প্রকল্পটির আওতায় সারাদেশের ২০ হাজার নারী ও পুরুষকে প্রশিক্ষণ প্রদান করা হবে।

#

মামুন/কামরুজ্জামান/ফাতেমা/আলী/আসমা/২০২৪/১৩৪৫ ঘণ্টা

তথ্যবিবরণী।                              নম্বর: ৪০৩০

**বরিশালে দারিদ্র্য বিমোচনে যাকাতের ভূমিকা শীর্ষক সেমিনার অনুষ্ঠিত**

বরিশাল, ২০ চৈত্র (৩ এপ্রিল)ː

বরিশালে গতকাল জেলা প্রশাসনের সভাকক্ষে জেলা প্রশাসন ও ইসলামিক ফাইন্ডেশন বিভাগীয় কার্যালয়ের আয়োজনে দারিদ্র্য বিমোচনে যাকাতের ভূমিকা শীর্ষক এক সেমিনার অনুষ্ঠিত হয়।

সভায় ইসলামিক ফাউন্ডেশনের মহাপরিচালক ড. মহাঃ বশিরুল আলম প্রধান অতিথি ছিলেন। বিভাগীয় কমিশনার মোঃ শওকত আলী-এর সভাপতিত্বে অনুষ্ঠানে বিশেষ অতিথি ছিলেন জেলা প্রশাসক শহিদুল ইসলাম ও অতিরিক্ত পুলিশ সুপার ফরহাদ সরদার। সভায় সরকারি দপ্তরের কর্মকর্তা, মসজিদের ঈমাম ও খতিবগণ উপস্থিত ছিলেন।

সভায় উপস্থিত বক্তারা বলেন, ইসলামে সমাজের দরিদ্র জনসাধারণের আর্থিক প্রয়োজনের ব্যাপকতার প্রতি লক্ষ্য রেখে তৃতীয় হিজরিতে ধনীদের ওপর যাকাত ফরজ করা হয়েছে। সমাজে ধনসম্পদের আবর্তন ও বিস্তার সাধন এবং দারিদ্র্য দূরীকরণের মহান উদ্দেশ্যেই যাকাতব্যবস্থার প্রবর্তন করা হয়।

সভায় বক্তাগণ যাকাতের অর্থ দরিদ্র আত্মীয় স্বজনদের দেওয়ার পাশাপাশি কিছু অংশ সরকারি কোষাগারে ব্যাংকের মাধ্যমে জমা দেওয়ারও আহ্বান জানান।

#

বশার/কামরুজ্জামান/ফাতেমা/সুবর্ণা/কলি/মাসুম/২০২৪/১০৩৫ ঘণ্টা

তথ্যবিবরণী নম্বর: ৪০২৯

**বেসরকারি শিক্ষা প্রতিষ্ঠানসমূহের শিক্ষক-কর্মচারীগণের**

**বৈশাখী ভাতার সরকারি** **অংশের চেক হস্তান্তর**

**ঢাকা**, ২০ চৈত্র **( ৩ এপ্রিল):**

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীগণের বৈশাখী ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক পিএলসি, প্রধান কার্যালয়ে এবং জনতা ও সোনালী ব্যাংক পিএলসি, স্থানীয় কার্যালয়ে হস্তান্তর করা হয়েছে।

আগামী ০৯ এপ্রিল পর্যন্ত সংশ্লিষ্ট শাখা ব্যাংক হতে বৈশাখী ভাতার সরকারি অংশ উত্তোলন করা যাবে।

 মাধ্যমিক ও উচ্চ শিক্ষা অধিদপ্তর গতকাল এক সংবাদ বিজ্ঞপ্তির মাধ্যমে এ তথ্য জানিয়েছে।

#

বিপুল/কামরুজ্জামান/ফাতেমা/কলি/আলী/মানসুরা/২০২৪/৯৩০ ঘণ্টা

তথ্যবিবরণী নম্বর: ৪০২৮

**বেসরকারি শিক্ষা প্রতিষ্ঠানসমূহের শিক্ষক-কর্মচারীগণের ঈদ-উল-ফিতর এর**

**উৎসব ভাতার সরকারি অংশের চেক হস্তান্তর**

**ঢাকা**, ২০ চৈত্র **( ৩ এপ্রিল):**

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) এম.পি.ও. ভুক্ত শিক্ষক-কর্মচারীগণের ঈদ-উল-ফিতর এর উৎসব ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক পিএলসি, প্রধান কার্যালয় এবং জনতা ও সোনালী ব্যাংক পিএলসি, স্থানীয় কার্যালয়ে হস্তান্তর করা হয়েছে।

 আগামী ৯ এপ্রিল পর্যন্ত সংশ্লিষ্ট শাখা ব্যাংক হতে ঈদ-উল-ফিতর ২০২৪ এর উৎসব ভাতার সরকারি অংশ উত্তোলন করা যাবে।

 মাধ্যমিক ও উচ্চ শিক্ষা অধিদপ্তর গতকাল এক সংবাদ বিজ্ঞপ্তির মাধ্যমে এ তথ্য জানিয়েছে।

#

বিপুল/কামরুজ্জামান/ফাতেমা/কলি/আলী/মানসুরা/২০২৪/৯৩০ ঘণ্টা